b'\n_START_ARTICLE_\nThe Rock Invasion Tour\n_START_PARAGRAPH_\nThe Rock Invasion Tour er en verdensturn\xc3\xa9 af det amerikanske rockband Smashing Pumpkins. Det var bandets anden verdensturn\xc3\xa9 og til fordel for studiealbummet Siamese Dream, der blev udgivet i juli 1993. Verdensturn\xc3\xa9en varede fra 30. juli 1993 til 4. september 1994. _NEWLINE_Verdensturn\xc3\xa9en bestod af 197 koncerter i 135 byer fordelt p\xc3\xa5 16 lande. Koncerterne fandt sted i Nordamerika, Europa, Asien og Oceanien. Bandet bestod af Billy Corgan, James Iha, D\'arcy Wretzky og Jimmy Chamberlin. _NEWLINE_Tidligt p\xc3\xa5 turn\xc3\xa9en kom Smashing Pumpkins forbi Danmark, og bandet spillede p\xc3\xa5 Loppen i K\xc3\xb8benhavn d. 25. august 1993.\n_START_SECTION_\nSange\n_START_PARAGRAPH_\nEftersom verdensturn\xc3\xa9en blev foretaget i forbindelse med udgivelsen af Siamese Dream, spillede bandet prim\xc3\xa6rt sange fra det nye album. De mest spillede sange var singlerne "Today", "Disarm" og "Cherub Rock". Den mest spillede ikke-single var "Geek U.S.A.", mens "Luna" blev det nummer fra Siamese Dream, der blev spillet f\xc3\xa6rrest gange. Fra debutalbummet Gish udgivet i 1991 blev singlerne "I Am One", "Siva" og "Rhinoceros" blandt de mest spillede p\xc3\xa5 turn\xc3\xa9en, mens b-siden "Starla" og "Drown" fra Singles-soundtracket ogs\xc3\xa5 blev spillet flittigt.\n_START_SECTION_\nKoncerten p\xc3\xa5 Loppen d. 25. august 1993\n_START_PARAGRAPH_\nKoncerten p\xc3\xa5 Loppen varede halvanden time og var bandets anden i Danmark. The Verve var opvarmningsband og spillede, inden Smashing Pumpkins gik p\xc3\xa5. _NEWLINE_Under koncerten kommenterede forsanger og guitarist Billy Corgan p\xc3\xa5 det danske fodboldlandsholds EM-triumf i 1992 og sagde: "Jeg h\xc3\xb8rte, at jeres fodboldhold vandt. Tillykke!" Corgan beklagede sig ogs\xc3\xa5 over, at han ikke n\xc3\xa5ede at f\xc3\xa5 set s\xc3\xa5 meget af K\xc3\xb8benhavn: "Jeg fik ikke set s\xc3\xa5 meget af K\xc3\xb8benhavn i dag, men jeg oplevede, at nogle pr\xc3\xb8vede at s\xc3\xa6lge mig noget hash. Nogle pr\xc3\xb8vede at s\xc3\xa6lge mig nogle beads. Nogle pr\xc3\xb8vede at s\xc3\xa6lge mig bootlegs. Det var fantastisk. Jeg elsker jeres land."\n_START_SECTION_\nDownload kopi\n_START_PARAGRAPH_\nKoncerten fra Loppen kan downloades gratis p\xc3\xa5 Live Music Archive.'